CELEX: 32016R0683
Language: lt
Date: 2016-05-02 00:00:00
Title: 2016 m. gegužės 2 d. Komisijos reglamentas (ES) 2016/683, kuriuo dėl propiono rūgšties ir propionatų (E 280–283) naudojimo tortilijose iš dalies keičiamas Europos Parlamento ir Tarybos reglamento (EB) Nr. 1333/2008 II priedas (Tekstas svarbus EEE)

3.5.2016   
            
            
               LT
            
            
               Europos Sąjungos oficialusis leidinys
            
            
               L 117/28
            
         KOMISIJOS REGLAMENTAS (ES) 2016/683
   2016 m. gegužės 2 d.
   kuriuo dėl propiono rūgšties ir propionatų (E 280–283) naudojimo tortilijose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
   kadangi:
   
               (1)
            
            
               Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
            
         
               (2)
            
            
               pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą Sąjungos maisto priedų sąrašas gali būti atnaujintas Komisijos iniciatyva arba gavus prašymą;
            
         
               (3)
            
            
               2015 m. liepos 14 d. pateikta paraiška dėl kalcio propionato (E 282) naudojimo kaip konservanto tortilijų galiojimo laikui pratęsti paskirties išplėtimo. Pagal Reglamento (EB) Nr. 1331/2008 4 straipsnį apie tą paraišką pranešta valstybėms narėms;
            
         
               (4)
            
            
               propiono rūgštis ir propionatai naudojami tortilijų galiojimo laikui pratęsti, kadangi dėl didelio drėgnio ir sudėties, kuri palanki mikrobams augti, šis produktas labai greitai genda;
            
         
               (5)
            
            
               propiono rūgštis ir propionatai plačiai naudojami siekiant išvengti pelėsių kildinamuose kepiniuose, nes jų poveikis mielėms ir galutinio produkto kvapui ir skoniui minimalus;
            
         
               (6)
            
            
               Europos maisto saugos tarnyba (toliau – Tarnyba) savo nuomonėje dėl pakartotinio propiono rūgšties (E 280), natrio propionato (E 281), kalcio propionato (E 282) ir kalio propionato (E 283) kaip maisto priedų vertinimo (3), padarė išvadą, kad šias medžiagas naudojant kaip maisto priedus pagal šiuo metu leidžiamas naudojimo paskirtis ir nustatytais kiekiais pavojus saugai neturėtų kilti. Leidimas naudoti propionatus tortilijose yra paskirties išplėtimas, dėl kurio nekiltų jokių papildomų klausimų, nes kategorija 07.1 „Duona ir bandelės“ įtraukta į Tarnybos atliktą poveikio vertinimą;
            
         
               (7)
            
            
               pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Tarnybos pateikti nuomonę, išskyrus atvejus, kai atnaujinus minėtą sąrašą nebus jokio poveikio žmonių sveikatai. Dėl leidimo propiono rūgštį ir propionatus (E 280–283) naudoti kaip konservantus tortilijose minėtas sąrašas atnaujinamas nedarant poveikio žmonių sveikatai, todėl nebūtina prašyti Tarnybos pateikti nuomonę;
            
         
               (8)
            
            
               todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
            
         
               (9)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1333/2008 II priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. gegužės 2 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2008 12 31, p. 16.
   
      (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
   
      (3)  EFSA Journal 2014;12(7):3779.
   
      PRIEDAS
      Reglamento (EB) Nr. 1333/2008 II priedo E dalies 07.1 maisto produktų kategorijoje „Duona ir bandelės“ propiono rūgšties ir propionato įrašai pakeičiami taip:
      
         
                      
                  
                  
                     „E 280–283
                  
                  
                     Propiono rūgštis ir propionatai
                  
                  
                     3 000 
                  
                  
                     (1) (6)
                  
                  
                     Tik įpakuota suraikyta duona ir ruginė duona
                  
               
                     E 280–283
                  
                  
                     Propiono rūgštis ir propionatai
                  
                  
                     2 000 
                  
                  
                     (1) (6)
                  
                  
                     Tik mažiau kalorijų turinti duona; iš dalies iškepta, įpakuota duona; įpakuotos bandelės, tortilija ir pitta; įpakuotos pølsebrød, boller ir dansk flutes
                     
                  
               
                     E 280–283
                  
                  
                     Propiono rūgštis ir propionatai
                  
                  
                     1 000 
                  
                  
                     (1) (6)
                  
                  
                     Tik įpakuota duona“